Norsk Amatørteaterforbund

BERGEN: Teater eller escaperoom? "Locked/Låst"
2021-10-16 - 2021-10-23
Studentteateret Immaturus i Bergen har midt inne i et aktivt semester. Hovedproduksjonen heter Låst/Locked, med premiere 16. oktober. Du ønskes velkommen til en litt annerledes og interaktiv teateropplevelse – til en god blanding av teater og escape room. (Et escape room er et spill hvor dere blir sluppet inn i et rom og på en time må dere løse en hovedoppgave. Det kan være å komme dere ut av rommet, stoppe en bombe, stjele dokumenter, løse et mord etc. Målet når dere ved å løse oppgaver i rommet og finne en del gjemt informasjon.)
Her må altså publikummeren må selv utforske rommet og finne ut av historien bak rommet, lete i rommet etter viktig informasjon og selv forstå din plass i det hele. Alt kommer ikke til å gå smertefritt! Og publikum må jobbe sammen og tenke utfor boksen.
Publikum kommer ikke til å møte på skuespillere i rommet, og må ikke selv heller være skuespillere, bare utforske rommet og historien. Publikum kommer til å få spille i grupper på 4-6.
16. OKT. KL. 18:00
23. OKT. KL. 21:00
Det Akademiske Kvarter

BÆRUM: Narnia
2021-10-16 - 2021-11-07
Bærum barneteater inviterer publikum med gjennom klesskapet og inn i det forheksede kongeriket Narnia til høsten! Den fortryllende fortellingen – som mange nok kjenner – handler om Lucy, Edmund, Susan og Peter som ved en tilfeldighet går gjennom et gammelt klesskap for så å ende opp i det magiske landet Narnia. Der har den Hvite Heksa tatt makten og sprer ondskap og evig vinter. Løven Aslan er den eneste som kan utfordre henne, men han trenger hjelp.
De fire barna befinner seg snart i en episk kamp mellom gode og onde krefter. Sammen med faunen, Herr Tumnus, vennlige bevere og en skog full av snakkende dyr og fantastiske skapninger kjemper de for å befri Narnia fra den Hvite Heksas onde makt.
Ta med hele familien og se Bærum Barneteaters 50 barn fra 7- 18 år i C. S Lewis eventyrlige univers!
Anbefalt alder: fra 5 år.
Forestillingen spilles fra 16. oktober – 7. november 2021, på følgende tider:
Tirsdag – fredag 18:00
Lørdag 12:00 & 16:00
Søndag 13:00 & 17:00

HOMMELVIK: Sildslaget – med humor
2021-10-20 - 2021-10-30
Proletarteateret presenterer det de kaller et slagferdig musikkspill – «Sildslaget» på Bruket Kulturhus i Hommelvik i dagene 20. – 30. oktober.
Litt historikk:
Lørdag 20. oktober 1951 sto et slag i Hommelvik. Havnen var full av fiskefartøyer med fiskere fra Trøndelags- og Møre-kysten.
Lørdag 20. oktober 2018 – på dagen 67 år etter sildeslaget – ble musikalen satt opp første gang i regi av det nystartede Proletarteatret. Det er den lokale komponist og operasanger Torstein Fosmo (28) som har skrevet musikalen, som da er basert på hendelsene fra 1951.
Disse hendelsene ble innledet med en fest på Folkets Hus der lokalbefolkningen hadde møtt opp i hopetall. Da også de tilreisende fiskerne ville på fest i det overfylte festlokalet, oppsto det tumulter omkring Huset og i gatene i sentrum av Hommelvik. Det lokale politiet mistet kontrollen, flere lensmannsbetjenter ble slått ned, og en av dem betydelig skadd. Politi fra Trondheim ble tilkalt og fikk etter hvert ryddet opp ut over natta. I den etterfølgende straffesaken ble flere fiskere dømt, både til fengsel og bøter for ordensforstyrrelse. I ettertid er episoden omtalt som nettopp «Sildeslaget i Hommelvik».
Nå er det altså klart for en nypremiere.
